ওয়েব ডেস্ক : ছারপোকার জন্য বন্ধ রাখতে হল দেড়শো বছরের ঐতিহ্যশালী সেন্ট মার্গারেট স্কুল। ছারপোকা মারতে টেন্ডার ডেকেছে স্কুল কর্তৃপক্ষ। আপাতত ৫ দিনের জন্য পড়ুয়াদের ছুটি দেওয়া হয়েছে। লেখাপড়ার ওপর ছারপোকার যে এত রাগে আগে কে জানত? জেনেছে মধ্য কলকতার সেন্ট মার্গারেট স্কুলের পড়ুয়ারা। স্কুলের বেঞ্চে বসা মাত্রই হামলা। বেঞ্চে বসে যে দু' দণ্ড লেখাপড়া করবে তার উপায় নেই। ছারপোকার হামলায় স্কুলের পরীক্ষা দিতে পারেনি দশম শ্রেণির পড়ুয়ারা। দিনে দুপুরে স্কুলের বেঞ্চে ছারপোকা! আসলে স্কুলটাই স্যাঁতস্যাঁতে। স্কুলের ভেতরে দিন-রাত আলাদা করাই মুশকিল। সমস্যা আরও অনেক। সমস্যার কথা স্বীকার করে নিয়েছেন স্কুলের টিচার ইনচার্জ। তাঁর বক্তব্য দেড়শো বছরের স্কুল। বিল্ডিং পুরনো। কিন্তু সংস্কার করার টাকা নেই। টিচার ইনচার্জের দাবি, ছারপোকা মারতে টেন্ডার ডাকা হয়েছে। সেইজন্য স্কুল পাঁচ দিনের ছুটি দেওয়া হয়েছে। যাই হোক, সেন্ট মার্গারেট স্কুলের জন্য কলকতার ইতিহাস সাক্ষী রইল ছারপোকার জন্যও স্কুল বন্ধ হয়।